《雨中泛舟》
清代·弘历

油云暗远空，丝雨涨前浦。拿舟弄凉汰，冥濛迷处所。

盆倾乍澎湃，万珠跳碧波。不必香炉峰，九天落银河。

堤柳尽含烟，岸山忽如沐。一棹沧浪风，高吟揽清淑。

淅㶕縠纹增，渔矶已罢罾。独思垄亩润，差以慰心凭。

茗炉供静瀹，诗帖亦閒裁。犹见西山云，横空送雨来。

棹破一溪烟，閒鸥下远沚。何须并州刀，剪得吴江水。

洒迥织千丝，飘风湿几席。推篷眄天水，一色相连碧。

雨脚尚廉纤，停桡意独忺。晚来云散处，露出数峰尖。